Leo Ajkic: - En ære å bli parodiert
- Jeg har aldri snakket med han, men jeg gleder meg til å se det. Han er jo jævlig flink på karakterer, den mannen der, sier Leo Ajkic til VG. - Det er en ære å bli parodiert. Generelt tolker jeg dette som at han ser opp til meg. I går kom det frem at Ajkic er en av dem som komikeren Kristian Valen skal parodiere i en helt ny komiserie som kommer på TVNorge neste høst. - Når jeg er i USA, er det stort sett NRK som oppdaterer meg på norske nyheter. Og Leo var overalt en periode, og jeg fikk veldig sansen for ham. At han mener han er den mest hardtarbeidende innen norsk TV-bransje er jo en gull-uttalelse for oss som jobber med parodier. Leo er en utrolig kul fyr å parodiere, og han er en av mine nye personlige favoritter, sier Kristian Valen. Leo Ajkic sier han har blitt parodiert flere ganger før, og tror mye av det skyldes stemmen hans. - Når folk hører meg på radioen, hører de med en gang hvem det er, sant? Du hører hvem du prater med nå, sant? Jeg mistenker at det kan bli med en dialekt nærmere Ålesund/Sogndal, selv om jeg snakker bergensk, men med slang og tjommi og sånn, sier Ajkic. Hans karakter fikk en brutal skjebne i andre sesong av «Lilyhammer», og han dukker derfor ikke opp i sesong tre av den populære norske dramaserien. Leo Ajkic er imidlertid med i Hans Petter Molands «Kraftidioten» med premiere i februar, der han spiller mot blant andre verdensstjerner som Stellan Skarsgård og Bruno Ganz. Film er i det hele tatt noe Ajkic kan tenke seg å satse mer på. - Så klart. Det er dødskult, det.
NRK-profilen Leo Ajkic gleder seg til å se resultatet når han blir parodiert av Kristian Valen.